Akteur Burt Reynolds oorledeBurt Reynolds (Foto: Burt Reynolds Fan Club, Facebook) Die akteur Burt Reynolds is Donderdag in die ouderdom van 82 in Florida, VSA oorlede. Todd Eisner, die akteur se agent, het gesê Reynolds is aan ŉ hartaanval oorlede. Die akteur, wat onder sy vriende as “Buddy” bekend gestaan het, het veral bekendheid verwerf vir sy rol in ikoniese flieks soos “Smokey and the Bandit” en “The Longest Yard”. Sy loopbaan het in die 70’s opgang gemaak toe hy Lewis Medlock vertolk het in “Deliverance”. Hy het in byna 200 flieks verskyn en ŉ Oscar-nominasie ontvang vir sy rol as die filmregisseur Jack Horner in “Boogie Nights” (1997). Hy het vyf jaar lank ŉ verhouding gehad met Sally Fields, die aktrise wat saam met hom in “Smokey and the Bandit” gespeel het. Hulle het in 1977 op die stel ontmoet. Hulle het saam in vier flieks gespeel voor hulle verhouding in die 80’s tot ŉ einde gekom het. Hy was in die 1960’s met Judy Carne getroud tot hulle paadjies in 1965 geskei het. In 1988 het hy en Loni Anderson getrou en saam ŉ kind, Quinton Reynolds, aangeneem. Dié huwelik het in 1994 tot ŉ einde gekom. Volgens IMDB het Reynolds die rol van James Bond van die hand gewys.